LÆSERBREV: Jeg kører hver morgen gennem Aarhus på vej til arbejde. I morges ramte jeg totalt det røde felt, da en far med en lille datter kørte over for rent rødt lys.

Da der var grønt for mig, var de midt i krydset. Det er en dødssynd for forældre i trafikken at lære deres børn at blæse på færdselsreglerne. Den dag barnet skal køre alene, vil det tage den dårlige læring med sig, og måske blive kørt ihjel. Den dag dét sker, er der en bilist, som skal leve med at have kørt et menneske ihjel. I en ulykke, som skyldes dårligt forældreskab. Behøver jeg nævne, at faren selvfølgelig IKKE havde cykelhjelm på?!

Hvad er der med cyklister, der blæser på rundkørsler og kører på tværs? Cyklister, der ikke gider bruge cykelstien og i stedet kører midt på kørebanen, fordi de skal til venstre om et par kilometer? Sådan en fætter kørte jeg bagved for et par uger siden. Hvorfor er det, at især mænd har den klare opfattelse, at to hjul er lige så hurtige, som fire?

Mængden og diversiteten af cykler er steget voldsomt de seneste år, cykelstierne følger overhovedet ikke med - et enkelt, kritisk, sted, er cykelstien ligefrem blevet smallere (Oddervej mod krydset Ringvej Syd). For 10 år siden var der, lidt groft sagt, to slags: almindelige cykler og racercykler. De sidste var der næsten ingen af i morgentrafikken. I dag er der både almindelige cykler, racercykler, el-cykler, mountainbike-el-cykler (som kører djævelsk stærkt), el-cykler med transport af et par børn eller en hund - disse sidste fylder de fleste steder cykelstien i fuld bredde.

Vi skal cykle mere. Jo tak, min to år gamle cykel, som blev indkøbt for at kunne cykle til arbejde på kontordage, bliver nu kun brugt i fritiden. Cykelstierne er overfyldte og farlige på grund af de mange forskelligartede typer af cykler. For slet ikke at nævne el-scootere på fire hjul målrettet ældre uden kørekort. De kører både på kørebanen og på cykelstien (hvor de fakta SKAL køre) og er til gene både det ene og det andet sted. Det er sundt for den enkelte at cykle, helt enig. Lad os endelig cykle så meget som muligt, vi bliver både gladere og sundere. MEN!

Jeg efterlyser:

Cykelstier med mulighed for både langsom og hurtig trafik, til cykler med og uden el. Lovpligtig chip i alle cykler + chiplæsere, som tap'er med lysreguleringen, så cyklister kan identificeres som lovbrydere. Lovpligtig brug af cykelhjelm. Store bøder til cyklister på niveau med bilister, når de bryder færdselsloven.

Og ikke mindst - at politiet ville være så venlig at sende horder af cykelbetjente ud i morgentrafikken, så vi kan få hapset nogle af de værste cyklister, inden det lykkes for dem at begå selvmord under en mere eller mindre sagesløs bilist.